Kemm hawn min jaf jitkellem u togħxa tisimgħu u l-kliem li jingħad idoqq kordi ħelwin ġo qalbek u toħroġ b'għajnejk jgħumu fil-fehma u qalbek tintelaq tistrieħ. Iżda l-miżien jurik jekk il-kliem li nstema' kienx mill-qalb jew mill-fomm. Mhux darba tnejn, tlieta', erbgħa. Kemm nixtieq nistiednek id-dar u nitkellmu. Kemm xtaqt inżurek l-isptar. Kemm nieħu pjaċir niltaqa' ma' ommok u missierek. Bik ħdejja d-dinja tħossha teħfief. Għidut bħal dan intqal u billi tkun fl-uġigħ temmnu u maż-żmien tintebaħ bid-daqqiet f'qalbek li min qalu semma bil-ħsieb li jaqlik, li jżommok biered u kwiet u hu jibqa' għaddej bi ħsiebu. Tista' tħajjar int ukoll u diskorsok ikun biex jimla, biex ikompli, biex isebbaħ. Maż-żmien jinduna u bil-mod il-bniedem jibda jżomm 'il bogħod. Iżommok ta' li int u jħallik taqta' għal rasek. Minn ġewwa tibda tħoss il-kruha ta' waħdek: mhux li tkun waħdek, imma li tħossok waħdek. U din il-ġrajja tkun ħloqtha int. La bniedem dħaqt bih għax tajtu tamiet fiergħa, għax wasaltlu xbihat mistħajla,mhux se ssibu jersaq lejk, għax tkun għamiltlu ġerħa. Dak li tiżra' taħsad u l-kliem ma jmurx mar-riħ iżda jibqa' jgħum fil-moħħ u fil-qalb. Aħjar fomm sieket milli paroli. Aħjar fomm mitbuq milli ħsejjes bla fejda. Bostaħakkiema wiegħdu, għadd ta' għemejjel.Taw ħoss ta' kelma. Is-snin ta' wara wrew li kollox kien duħħan. Aħseb: ħabib jgħidlekk 'ok niġi' u ma jiġix u negozjant jgħidlek naqdik u ma tarahx. Dan darba jkun hu minn fuq; darb'oħra tkun int. Kelma jew tifhimha u għedtha, inkella żommha midfuna.
Għall-Kirjanza